सूचना और प्रसारण मंत्रालय
52 वें भारतीय अंतर्राष्ट्रीय फिल्म महोत्सव में अंतर्राष्ट्रीय प्रतियोगिता फिल्म के निर्माता कोरेक बोजानोव्स्की ने कहा, "लीडर" पुरुषों के नजरिए से महिलाओं को चित्रित करने का एक प्रयास है
"हमारी फिल्म दर्शाती है कि कैसे लोग खुद को स्थापित करने के लिए हेरफेर के माध्यम से दुनिया में दूसरों का उपयोग कर सकते हैं": कोरेक बोजानोव्स्की
'लीडर' इस बात का प्रतिबिंब है कि कैसे आधुनिक समय पुरुषों और महिलाओं के बीच संबंधों को बदल रहा है
"लीडर फिल्म यह दिखाने का एक प्रयास है कि आधुनिक समय आम तौर पर पुरुषों और महिलाओं के बीच संबंधों को कैसे बदल सकता है। मुख्य रूप से यह फिल्म केवल पुरुषों के दृष्टिकोण से महिलाओं को चित्रित करने की कोशिश करती है।” फिल्म के निर्माता कोरेक बोजानोव्स्की ने आज गोवा में 52वें भारतीय अंतर्राष्ट्रीय फिल्म महोत्सव में एक संवाददाता सम्मेलन को संबोधित करते हुए यह बात कही। एक पोलिश फिल्म, लीडर, बोजानोव्स्की की पहली फिल्म है और वह फिल्म ग्रेजेगोर्ज़ हार्टफिल के छायाकार के साथ इस संवाददाता सम्मेलन में शामिल हुए थे।
इस तेज गति वाली फिल्म के विचार पर प्रकाश डालते हुए, बोजानोव्स्की ने बताया कि यह फिल्म यह दर्शाने की कोशिश करती है कि कैसे लोग हेरफेर के माध्यम से दुनिया में खुद को स्थापित करने के लिए दूसरों का उपयोग करते हैं। उन्होंने कहा, "यह मानवीय भावनाओं पर एक गहन व्यंग्य है।" उन्होंने कहा कि वे एक आधुनिक फिल्म बनाने की इच्छा रखते हैं जो सभी शैलियों में फिट हो। यह फिल्म ब्लैक कॉमेडी की शैली से संबंधित है।
इस फिल्म का 52 वें भारतीय अंतर्राष्ट्रीय फिल्म महोत्सव में वर्ल्ड प्रीमियर हुआ था। इसे 14 अन्य फिल्मों के साथ सर्वश्रेष्ठ फिल्म के लिए प्रतिष्ठित गोल्डन पीकॉक अवार्ड के लिए अंतर्राष्ट्रीय प्रतियोगिता श्रेणी में दिखाया गया है।
भाई-बहन कटिया और इगोर प्रीविज़िएन्सव द्वारा निर्देशित, 'लीडर' व्यक्तिगत प्रशिक्षण की प्रणाली को विकृत करती है और एक ऐसी दुनिया को दर्शाती है जहां सबसे तर्कसंगत व्यक्ति को पागल किया जा सकता है, तो सच में पागल लोग हालात को संभालते हुए सत्ता की दहाड़ लगाते नजर आ रहे हैं।
फिल्म के विचार ने कैसे आकार लिया, इसके बारे में बताते हुए, बोजानोव्स्की ने कहा कि स्व-प्रशिक्षण कोचिंग सेंटर और कोच दुनिया के पूरे हिस्से में एक सामान्य घटना है। निर्माता ने कहा, "फिल्म के माध्यम से हमने एक ऐसे विषय को छूने की कोशिश की है, जिसमें सार्वभौमिक अपील हो।"
बोजानोवस्की ने कहा कि 'लीडर' का सफर 2017 में शॉर्ट फिल्म के तौर पर शुरू हुआ था। लेकिन समारोह में फिल्म को मिली जबरदस्त प्रतिक्रिया को देखते हुए, उन्होंने एक पूर्ण लंबाई वाली फिल्म बनाई, जिसे इफ्फी में दिखाया गया था।
फिल्म बनाने में सबसे चुनौतीपूर्ण हिस्से के बारे में पूछे जाने पर, छायाकार ग्रेज़गोर्ज़ हार्टफ़ील ने कहा कि सबसे बड़ी चुनौती विचार ही था। उन्होंने कहा, "ज्यादातर समय, कैमरा एक ही कमरे में 6 आदमियों के साथ चलता है! कोई परिदृश्य, पहाड़ और सुंदर मौसम नहीं था, लेकिन सिर्फ एक कमरे में इन 6 पुरुषों की तीव्र भावनाएं कैद की जानी थीं।"
इस संदर्भ में कि कोविड ने फिल्म के निर्माण को कैसे प्रभावित किया, बोजानोव्स्की ने बताया, “दुनिया भर में स्थिति एक समान थी, इसलिए इसने हमें भी प्रभावित किया। सेट पर एक कोविड केस की वजह से हमें शूटिंग रोकनी पड़ी। कुछ दृश्यों को महामारी प्रतिबंधों के कारण भी बदल दिया गया था।”
52वें भारतीय अंतर्राष्ट्रीय फिल्म महोत्सव में फिल्म के विश्व प्रीमियर के लिए अपने उत्साह को साझा करते हुए, बोजानोव्स्की ने कहा कि फिल्म को ऐसी स्क्रीन पर देखना एक अद्भुत अनुभव था जहां दर्शक ज्यादातर भारत से हैं। उन्होंने आगे कहा, “स्क्रीनिंग के बाद हमने कुछ लोगों के साथ बातचीत की। हमारा लक्ष्य एक सवाल का जवाब देने के बजाय लोगों के बीच अलग-अलग प्रतिक्रियाएं पैदा करना था, इसका वैसा ही प्रभाव पड़ा जैसा हम चाहते थे।"
लीडर एक दयालु और शर्मीले लड़के पियोट्रेक की कहानी है, जो सादा जीवन पसंद करता है। वह अधिक से अधिक पाने के लिए सांसारिक दबाव में आता है और उन लोगों के लिए खुद को बदलने का फैसला करता है जिनसे वह प्यार करता है। यहां संयोग के आधार पर उनका सामना एक करिश्माई लेकिन रहस्यमय व्यक्ति से होता है जिसका छद्म नाम 'लीडर' होता है जो एक व्यक्तित्व विकास कोच होता है। वहां नायक विभिन्न परिस्थितियों के अन्य पुरुषों से मिलता है, जो सभी लीडर द्वारा भावनात्मक जोड़तोड़ का शिकार हो जाते हैं, जिन्हें महिलाओं द्वारा 'उत्पीड़ित' किया जाता है।
निर्देशक जोड़ी कटिया और इगोर प्रिविज़िएंव ने वारसॉ फिल्म स्कूल से स्नातक किया। दोनों ने फिक्शन, कई शॉर्ट फिल्में और म्यूजिक वीडियो बनाए हैं। कटिया कई सालों से म्यूजिक इंडस्ट्री से जुड़े हैं। उसके पास ज़ेडएएसपी  डिप्लोमा भी है।